### Beslutningstema

René Lauritsen, Dansk Folkeparti har fremsendt dette punkt til dagsordenen.

### Sagsfremstilling

René Lauritsen, Dansk Folkeparti har fremsendt denne tekst:

*Forslag om forudsætninger for afholdelse af vejledende afstemninger om VE-anlæg*

*Det fremgår af den pressemeddelelse, som Klima-, Vækst- og Udviklingsudvalget (KVU) har udsendt den 18. juni 2025,  at de vejledende afstemninger om nye VE-projekter fremrykkes og planlægges afholdt allerede i sensommeren.*

*Ifølge udmeldingen ønsker KVU, at afstemningerne potentielt kan gennemføres inden der foreligger en samlet miljøvurdering eller konkret, faglig dokumentation for projekternes reelle konsekvenser.*

*Diverse redegørelser, herunder miljøkonsekvensvurderinger, påvirkninger af miljøet, naturen osv. vil derfor ikke være tilgængelig for borgerne på det tidspunkt hvor de afgiver deres stemme, hvis KVU udvalget for lov til at bestemme.*

*Det svarer jo lidt til, at man skal tage stilling til, om man vil købe en bil uden at have set den.*

*Dansk Folkeparti finder det både demokratisk betænkeligt og fagligt useriøst at gennemføre en vejledende borgerafstemning på så løst et grundlag. Derfor ønsker vi at sikre, at ingen afstemning må afholdes, før borgerne har adgang til relevant og gennemskuelig information.*

*Derfor mener vi i Dansk Folkeparti, at kommunalbestyrelsen beslutter, at der ikke kan afholdes vejledende afstemninger om nye VE-anlæg (vindmøller, solceller m.v.), før borgerne, der skal stemme, har fået adgang til fyldestgørende og lettilgængelige oplysninger om de konkrete projekter.*

*Det er afgørende for demokratiets legitimitet, at borgerne har et oplyst grundlag for deres stemme. En vejledende afstemning uden indsigt i konsekvenserne for lokalmiljøet kan hverken betragtes som meningsfuld eller ansvarlig.*

*Minimumskrav til oplysning forud for afstemning:*

* *Visualisering af anlægget: Borgerne skal kunne se, hvordan projektet påvirker nærområdet, både dag og nat.*
* *Støj- og lavfrekvente støjberegninger: For at vurdere sundhedsmæssige konsekvenser for nærtboende.*
* *Skyggekast og refleksionsanalyse: Særligt vigtigt for både sol- og vindanlæg.*
* *Påvirkning af natur og dyreliv: Herunder truede og beskyttede arter (fx havørne og flagermus).*
* *Risiko for forringelse af grundvand og afvanding.*
* *Trafikale konsekvenser under anlæg og drift: Øget tung trafik og belastning af lokal infrastruktur.*
* *Indvirkning på boligområder og rekreative nærzoner.*
* *Værditabsberegning: Forventet effekt på ejendomsværdier og orientering om kompensationsordninger.*

*Det skal være borgernes valg – men valget skal ske på et oplyst grundlag.*

### Indstilling Dansk Folkeparti indstiller,

at vejledende afstemninger først gennemføres, når borgerne har fået adgang til fyldestgørende og lettilgængelige oplysninger om de konkrete projekter

### Beslutning

Sagen afvist efter afstemning med stemmerne 28 for (liste A, C, S, Merethe Rasmussen og V) og 3 imod (Gitte Kristensen (løsgænger), Matthias Friis (F) og René Lauritsen (O)).